Broj: 711-I-1561-M-85/20-02-19

Zagreb, 11. rujna 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Tatijane Vučetić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Martine Vlašić Iljkić, zastupnice u Hrvatskom saboru, za davanjem mišljenja Povjerenstva,** na 97. sjednici, održanoj dana 11. rujna 2020.g., daje sljedeće

**MIŠLJENJE**

**Temeljem članka 12. ZSSI-a dužnosnica Martina Vlašić Iljkić,** **zastupnica u Hrvatskom saboru, mogla je primiti naknadu u iznosu od 500,00 kuna, sukladno** **Odluci o naknadama za rad članova Gradskog vijeća Grada Požege, članova radnih tijela Gradskog vijeća Grada Požege, članova Savjetodavno-stručnog tijela Gradonačelnika Grada Požege i članova radnih tijela Gradonačelnika Grada Požege, koja joj je isplaćena u kolovozu 2020.g., budući da se radi o naknadi za obnašanje dužnosti članice Gradskog vijeća Grada Požege u mjesecu srpnju 2020.g. u koje vrijeme dužnosnica Martina Vlašić Iljkić još nije obnašala dužnost zastupnice u Hrvatskom saboru.**

Obrazloženje

Zahtjev za davanjem mišljenja Povjerenstva podnijela je dužnosnica Martina Vlašić Iljkić, zastupnica u Hrvatskom saboru. U knjigama ulazne pošte zahtjev je zaprimljen 21. kolovoza 2020. pod poslovnim brojem 711-U-3137-M-85/20-01-4, povodom kojeg se vodi predmet broj M-85/20.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Uvidom u registar dužnosnika Povjerenstvo je utvrdilo kako dužnosnica Martina Vlašić Iljkić obnaša dužnost zastupnice u Hrvatskom saboru od 22. srpnja 2020.g. Stoga je i dužnosnica Martina Vlašić Iljkić povodom obnašanja navedene dužnosti dužna pridržavati se odredbi ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi kako obnaša zastupničku dužnost od 22. srpnja 2020.g. te da joj je isplaćena naknada sukladno Odluci o naknadama za rad članova Gradskog vijeća Grada Požege, članova radnih tijela Gradskog vijeća Grada Požege, članova Savjetodavno-stručnog tijela Gradonačelnika Grada Požege i članova radnih tijela Gradonačelnika Grada Požege kojom je propisano da se ista isplaćuje mjesečno. Slijedom navedenog, dužnosnica navodi kako joj je Grad Požega u kolovozu 2020.g. isplatio mjesečnu naknadu u visini 500,00 kuna neto za mjesec srpanj. Nadalje, dužnosnica navodi i kako je izvijestila Grad Požegu telefonskim putem 10. kolovoza 2020.g. o potrebi reguliranja naknade, no unatoč navedenom Grad Požega joj je naknadu isplatio 14. kolovoza 2020.g. Dužnosnica stoga postavlja upit stvara li joj navedena naknada poteškoće u smislu ZSSI-a i to zbog činjenice da je isplata naknade za srpanj 2020.g. bila u kolovozu 2020.g. Dužnosnica pritom napominje kako je daljnja isplata naknade obustavljena.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti druge javne dužnosti, osim ako je zakonom drugačije propisano.

Člankom 4. Odluke o naknadama za rad članova Gradskog vijeća Grada Požege, članova radnih tijela Gradskog vijeća Grada Požege, članova Savjetodavno-stručnog tijela Gradonačelnika Grada Požege i članova radnih tijela Gradonačelnika Grada Požege propisano je je da je članovima Gradskog vijeća Grada Požege pripada pravo na naknadu za rad od 500,00 mjesečno u neto iznosu dok članovima radnih tijela Gradskog vijeća Grada Požege i radnih tijela Gradonačelnika Grada Požege pripada naknada za rad u određenom radnom tijelu u iznosu od 300,00 kuna neto.

Slijedom navedenog, primanjem naknade za obnašanje dužnosti članice Gradskog vijeća Grada Požege dužnosnica nije postupila protivno odredbi čl. 12. ZSSI-a budući da je navedenu naknadu Grad Požega istoj isplatio za obnašanje dužnosti članice Gradskog vijeća Grada Požege u mjesecu srpnju 2020.g. u koje vrijeme dužnosnica još nije obnašala dužnost zastupnice u Hrvatskom saboru, odnosno istu je počela obnašati dana 22. srpnja 2020.g.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnica Martina Vlašić Iljkić, elektronička dostava
2. Objava na internetskoj stranici Povjerenstva
3. Pismohrana